Trine Pertou Mach (EL), 2024-05-17:
Jeg vil gerne starte med at takke de borgere, som har taget initiativ til, at vi kan få diskuteret det her beslutningsforslag.
Borgerforslaget har samlet de nødvendige antal underskrifter, så vi her i Folketingssalen endnu en gang har lejlighed til diskutere, hvordan vi fører dansk udenrigspolitik baseret på de internationale konventioner og forpligtelser, som vi bryster os af og gør os stærke med, når vi taler om, hvordan verden skal organiseres.
Nu er forslaget så et forslag, der handler om, at Danmark, den danske regering, skal anerkende risikoen for folkedrab i Gaza, og hvordan vi aktivt kan forhindre og forebygge, at det sker.
At Danmark har den her forpligtelse som land, er der ikke nogen tvivl om.
Den fremgår tydeligt af folkedrabskonvention, som Danmark har tilsluttet sig.
Og på Udenrigsministeriets hjemmeside kan vi læse om princippet, og nu bliver det på engelsk, fordi princippet hedder noget på engelsk, nemlig responsibility to protect, altså ansvar for at beskytte, og det princip, og jeg citerer, »... er et banebrydende koncept, der medfører, at stater og det internationale samfund påtager sig et særligt ansvar for at beskytte civilbefolkninger mod fire typer forbrydelser«.
Den første af de fire forbrydelser, der nævnes på hjemmesiden, er netop folkedrab.
Heldigvis har Danmark ikke ladet det blive ved ord.
Så sent som i november 2023 intervenerede Danmark sammen med en række andre stater i folkedrabsprocessen mod Myanmar ved Den Internationale Domstol i Haag.
Og udenrigsministeren sagde så rigtigt ved den lejlighed: »Alle stater i verden har en forpligtelse til at forebygge og bekæmpe folkedrab.
Det er en fælles opgave.«
Jeg kunne ikke være mere enig.
Allerede der burde det være simpelt at kunne give opbakning til det foreliggende beslutningsforslag fra alle partier, som mener, at internationale konventioner ikke er noget, man bare underskriver, men også er noget, man overholder, og at den globale retsorden ikke er et tag selv-bord.
Men de seneste måneder er det med de mange debatter, vi har haft, og den politik, som vores land fører, desværre blevet illustreret, at sådan er det ikke.
Det er, som om der gælder andre regler, selv om vi taler om risikoen for et folkedrab på palæstinenserne i det israelsk besatte område, Gaza, hvor der lige nu foregår en fuldstændig uproportional krig med politisk besluttet udsultning, forhindring af nødhjælp for at komme ind, massive drab på civile, uproportionale krigsangreb og helt sandsynligt også noget, der bliver vurderet som værende krigsforbrydelser.
Det er nu næsten 4 måneder siden, at Den Internationale Domstol pålagde den israelske regering en række foranstaltninger, som skulle forebygge folkedrab.
Vi ved fra internationale organisationer, som følger situationen tæt, at Israel langtfra har opfyldt de her forpligtelser.
Det civile dødstal vokser, og lige nu står vi formentlig ved begyndelsen af en ødelæggende landoffensiv rettet mod Rafahområdet i det sydlige Gaza.
For par måneder siden havde jeg lejlighed til at diskutere sagen her i salen med udenrigsministeren, og jeg spurgte, hvad regeringen kunne og ville gøre for at sikre, at Israel efterlevede Den Internationale Domstols krav.
Da gjorde ministeren det samme, som mange ordførere har gjort her i dag, nemlig henviste til, at der ikke er faldet en dom over, hvorvidt Israel overholder sine forpligtelser, og at den juridiske stilling ikke var afklaret.
Det er vi jo enige om alle sammen.
Det, det handler om her i salen, er, hvordan vi politisk forholder os til risikoen for og vores forpligtelse til at forhindre et m uligt folkedrab.
Den kritik, der er fra dansk udenrigspolitisk side, af Israels fremfærd, er meget, meget vag.
Der er endnu ikke brugt ordene: Vi fordømmer Israels overgreb i Gaza.
Der har ikke været nogen fordømmelse af Israels krigsførelse.
Og den kendelse, Den Internationale Domstol afgav, bliver kaldt »en løftet juridisk pegefinger« af udenrigsministeren.
I Enhedslisten mener vi, at tiden er inde til at tale med store bogstaver.
Det her borgerforslag taler om, at Danmark skal arbejde aktivt for at forebygge og standse et muligt folkedrab i Gaza.
Vi bakker op om forslaget og håber, at der er flere partier i Folketinget, der gør det, så vi kan beslutte det med stort flertal.
Danmark skal stille sig der, hvor man konsistent og konsekvent bakker op om den internationale retsorden.